KOMMISSIONENS FORORDNING (EF) Nr. 240/95 af 7. februar 1995 om fastsættelse af yderligere overgangsforanstaltninger vedrørende gennemførelsesbestemmelserne til støtteordningen for oliefrøprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder (1), senest ændret ved forordning (EF) nr. 3116/94 (2), særlig artikel 12 og 16, og

ud fra følgende betragtninger:

Ifølge artikel 11, stk. 2, i forordning (EØF) nr. 1765/92 udbetales der et forskud til producenter, der ansøger om godtgørelse for oliefrø; forskuddet bør udbetales, når medlemsstaterne har fastslået retten til forskud;

ifølge artikel 11, stk. 3, i forordning (EØF) nr. 1765/92 skal producenten for at kunne opnå forskudsbetaling opfylde visse forpligtelser, bl.a. indgive en ansøgning med en udførlig dyrkningsplan for bedriften, hvoraf det fremgår, hvilke arealer der anvendes til dyrkning af oliefrø; Kommissionen har vedtaget forordning (EØF) nr. 3887/92 (3) vedrørende et integreret system for forvaltning og kontrol, ifølge hvilket der kan indgives en enkelt støtteansøgning; forskuddene bør udbetales så tidligt som muligt til vinterrapsproducenter, der opfylder betingelserne i forordning (EØF) nr. 1765/92;

kun producenter, der ikke vælger den forenklede ordning, der er omhandlet i artikel 8 i forordning (EØF) nr. 1765/92, har ret til at ansøge om godtgørelse for oliefrø, der er omhandlet i nævnte forordnings artikel 5, og dermed til at modtage forskud på godtgørelsen; disse producenter skal derfor udtage en del af bedriftens jord af produktionen;

på dette stadium af produktionsåret 1995/96 kan Kommissionen endnu ikke fastsætte det i artikel 5, litra c), i forordning (EØF) nr. 1765/92 omhandlede fremskrevne regionale referencebeløb; denne situation bør imidlertid ikke være til skade for de rapsproducenter, der foretager såning i 1994 med henblik på høst i 1995, navnlig hvad angår en eventuel ret til forskud;

i artikel 16 i forordning (EØF) nr. 1765/92 er det fastsat, at der kan indføres særlige foranstaltninger for at lette overgangen til den støtteordning, der er fastsat ved forordningen, især foranstaltninger, hvorved der kan undgås vanskeligheder for bestemte produkter; godtgørelserne for korn forhøjes årligt indtil udgangen af produktionsåret 1995/96; det samme er ikke tilfældet for oliefrø; i overgangsperioden vil der eventuelt ske et uberettiget skifte fra dyrkning af oliefrø til korndyrkning, hvilket kan skabe vanskeligheder for begge afgrøder; hvis forskuddet for vinterraps udbetales så tidligt som muligt, kan dette bidrage til, at dyrkningen af oliefrø opretholdes, og at nævnte skifte bliver ubetydeligt; for at lette betalingen på det tidligst mulige tidspunkt er det nødvendigt, at producenterne i første omgang kan udfærdige deres ansøgninger om forskud på grundlag af et minimum af enkeltheder, nærmere betegnet en oplysning om det samlede areal med vinterraps og et tilsagn om at fremlægge de øvrige fornødne oplysninger på et relevant tidspunkt;

enhver ændring i det areal, der er tilsået med vinterraps, ville give anledning til en uforholdsmæssig omfattende kontrol for at fastslå, at retten til forskud fortsat består; sådanne ændringer bør derfor begrænses til de ændringer, der er uundgåelige, fordi tilsåningen ikke har kunnet finde sted på grund af landbrugsmæssige eller vejrmæssige forhold; i sådanne tilfælde kan ovennævnte vanskeligheder kun undgås ved en ny tilsåning med oliefrø;

Den Fælles Forvaltningskomité for Korn, Fedtstoffer og Tørret Foder har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Som overgangsforanstaltning kan medlemsstaterne for produktionsåret 1995/96 fastsætte en frist, inden for hvilken producenter, der sår vinterraps, skal ansøge om forskud på godtgørelsen for oliefrø, uden at anvendelsen af artikel 2, stk. 1, litra c), i Kommissionens forordning (EØF) nr. 2294/92 (4) herved indskrænkes.

2. Den i stk. 1 omhandlede frist kan ikke ligge senere end den i artikel 2, stk. 1, litra c), i forordning (EØF) nr. 2294/92 omhandlede frist for indgivelse af ansøgning om godtgørelse.

Artikel 2

I det i artikel 1 omhandlede tilfælde er udveksling af det i artikel 11, stk. 2, i forordning (EØF) nr. 1765/92 omhandlede forskud betinget af, at producenten indgiver en skriftlig erklæring, der mindst skal indeholde følgende:

a) det samlede areal, der er tilsået med vinterraps, og for hvilket der kan ansøges om forskud

b) et bindende tilsagn om:

- senere at indgive en ansøgning om udveksling af godtgørelse som omhandlet i forordning (EØF) nr. 3887/92

- at opfylde forpligtelsen til jordudtagning og alle bestemmelser i forordning (EØF) nr. 2294/92

- at give afkald på muligheden for at vælge den forenklede ordning, som mindre producenter kan tilslutte sig

- ikke at foretage fornyet tilsåning af de tilsvarende arealer i samme produktionsår med henblik på at dyrke en hovedafgrøde, medmindre der foreligger landbrugsmæssige eller vejrmæssige grunde, som er behørigt anerkendt af medlemsstatens kompetente myndighed. I sidstnævnte tilfælde skal producenten genså med oliefrø.

Artikel 3

I det i artikel 2 omhandlede tilfælde kan medlemsstaterne til de producenter, som opfylder betingelserne herfor, udbetale et forskud på 45 % af det fremskrevne regionale referencebeløb, der er beregnet på grundlag af de oplysninger, der blev meddelt Kommissionen i forbindelse med regionaliseringsplanerne, sådan som disse foreligger på den i artikel 1, stk. 1, omhandlede dato.

Artikel 4

1. Der udbetales ikke forskud til producenter, der er udelukket fra støtteordningen for producenter af markafgrøder i produktionsåret 1994/95 i henhold til bestemmelserne i artikel 9, stk. 2, tredje afsnit, i forordning (EØF) nr. 3887/92.

2. Medlemsstaterne gennemfører den nødvendige administrative kontrol før enhver udbetaling af forskud.

Artikel 5

1. Medlemsstaterne træffer alle egnede foranstaltninger for at sikre, at producenten overholder den i artikel 2 omhandlede erklæring, og for at forhindre, at et areal, som det i nærværende forordning fastsatte forskud ansøges for, modtager godtgørelse for en anden afgrøde i produktionsåret 1995/96.

2. Medlemsstaterne underretter Kommissionen om, hvilke foranstaltninger der træffes i medfør af denne forordning, især de i stk. 1 omhandlede foranstaltninger, senest 30 dage efter fristen for indgivelse af ansøgning om forskud.

Artikel 6

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 12.

(2) EFT nr. L 330 af 21. 12. 1994, s. 1.

(3) EFT nr. L 391 af 31. 12. 1992, s. 36.

(4) EFT nr. L 221 af 6. 8. 1992, s. 22.